钦定古今图书集成/历象汇编/庶征典/第094卷 > 《旱云赋》汉·贾谊
## 钦定古今图书集成/历象汇编/庶征典/第094卷 > 《旱云赋》汉·贾谊

“惟昊天之大旱兮，失精和之正理。”遥望白云之蓬勃
兮，滃滃澹澹而妄止。运清浊之澒洞兮，正重沓而并
起。嵬隆崇以崔巍兮，时髣髴而有似。屈卷轮而中天
兮，象虎惊与龙骇。相搏据而俱兴兮，妄俪倚而时有。
遂积聚而合沓兮，相纷薄而慷慨。若飞翔而从横兮，
扬波怒而澎濞。正云布而雷动兮，相击冲而破碎。或
窕电而四塞兮，诚若雨而不坠。阴阳分而不相得兮，
更惟贪婪而狼戾。终风解而雾散兮，遂陵迟而堵溃。
或深潜而闭藏兮，争离刺而并逝。廓荡荡其若条兮，
日昭昭而芜秽。隆盛暑而无聊兮，煎砂石而烂煟。阳
风吸习而熇熇，群生闷懑而愁愦。垄亩枯槁而失泽
兮，壤石相聚而为害。农夫垂拱而无事兮，释其耰鉏
而下涕。悲疆畔之遭祸，痛皇天之靡惠。惜稚稼之旱
夭兮，离天灾而不遂。怀怨心而不能已兮，窃托咎于
在位。独不“闻唐虞之积烈兮，与三代之风气。时俗殊
而不还，恐功久而坏败。何操行之不得兮，政治失中
而违节。阴气辟而留滞兮，厌暴戾而沉没。嗟乎！作孽
大剧，何辜于天？恩泽”弗宣。啬夫寡德，群生不福。来何
暴也，去何躁也？孳孳望之，其可悼也。憭兮慓兮，以郁
怫兮。念思白云，肠如结兮。终怨不雨。甚不仁兮，布而
不下。甚不信兮。白云何怼，奈何人兮！